Legal Document

Category: 9

Text:
19. ΝΟΜΟΣ υπ’ αριθ. 696 της 13/21 Σεπτ. 1977 (ΦΕΚ Α΄ 272)  Περί τροποποιήσεως και συμπληρώσεως του Νόμ. 43/1975 «περί ιδρύσεως εθνικής βιομηχανίας αεροπορικού υλικού».  Άρθρ.1.-Η επωνυμία της υπό του άρθρ. 1 του νόμ. 43/1975 «περί ιδρύσεως εθνικής βιομηχανίας αεροπορικού υλικού» προβλεπομένης να συσταθή και ήδη συσταθείσης ανωνύμου εταιρίας είναι «Ελληνική Αεροπορική Βιομηχανία Α.Ε.» (Ε.Α.Β.Α.Ε. ή Ε.Α.Β.). Προκειμένου περί συναλλαγών ταύτης εις ξένην γλώσσαν ή μετ’ αλλοδαπών ή εταιρία αύτη θα φέρηται υπό την επωνυμίαν «HELLENIC AEROSPACE INDUSTRY LTD» (Η.Α.Ι.) Εκατέρα των επωνυμιών τούτων δύναται να τροποποιήται δι’ αποφάσεως της γενικής συνελεύσεως των μετόχων της εν λόγω εταιρίας. 2.Όπου εν τω νόμω ή αλλαχού γίνεται λόγος περί «Εθνικής Βιομηχανίας Αεροπορικού Υλικού» (Ε.-Β.Α.Υ.) νοείται η «Ελληνική Αεροπορική Βιομηχανία Α.Ε.» (Ε.Α.Β.). Άρθρ.2.-Ως προς συμβάσεις συναφθείσας μέχρι της δημοσιεύσεως του παρόντος δια λογαριασμόν της Ε.Α.Β. αύτη θεωρείται κτησαμένη νομικήν προσωπικότητα από της ενάρξεως της ισχύος του νόμ. 43/1975. Άρθρ.3.-Η εις το μετοχικόν κεφάλαιον της Ε.Α.Β. συνεισφορά της Ελληνικής Τραπέζης Βιομηχανικής Αναπτύξεως Α.Ε. δύναται να συνίσταται εκ της περί ης η παρ. 5 του άρθρ. 3 του ως άνω νόμ. 43/1975 εκτάσεως, ισχυουσών και ως προς την συνεισφοράν ταύτην των διατάξεων των παρ. 1 και 5 του αυτού άρθρ. 3 του νόμ. 43/1975. Άρθρ.4.-1.Τα συμβολαιογραφικά δικαιώματα δια την σύνταξιν συμβολαίων δι’ ων η Ε.Α.Β. κτάται δικαιώματα ή υποβάλλεται εις υποχρεώσεις δεν δύνανται να υπερβαίνουν το ποσόν των δραχ. 30.000. 2.Η εις το μετοχικόν κεφάλαιον της Ε.Α.Β. εις είδος πάσης φύσεως ή εις μετρητά εισφορά, ως και η μεταγραφή συμβολαίων δι’ ων μεταβιβάζεται ή εισφέρεται εις την Ε.Α.Β. η κυριότης ή άλλο εμπράγματον δικαίωμα επί ακινήτου, απαλλάσσεται παντός φόρου, τέλους, συμπεριλαμβανομένου και του τέλους χαρτοσήμου, εισφοράς ή δικαιώματος υπέρ του Δημοσίου, οργανισμών τοπικής αυτοδιοικήσεως ή νομικών προσώπων δημοσίου δικαίου, ως και παντός τρίτου, εξαιρέσει των δικαιωμάτων υπέρ του Ταμείου Νομικών, τα οποία μειούνται εις το ήμισυ των εκάστοτε προβλεπομένων υπό των κειμένων διατάξεων, ως και των δικαιωμάτων των αμίσθων υποθηκοφυλάκων, τα οποία εν ουδεμιά περιπτώσει δύνανται να υπερβούν τας 20.000 δραχμών. Άρθρ.5.-Εις τας συνελεύσεις των μετόχων της Ε.Α.Β. το Ελληνικόν Δημόσιον εκπροσωπείται από κοινού υπό των Υπουργών Συντονισμού, Εθνικής Αμύνης και Οικονομικών ή των υπ’ αυτών ειδικώς εξουσιοδοτουμένων προσώπων.    Άρθρ.6.-Η Ε.Α.Β. απολαύει απάντων των δικονομικών προνομίων, ως εάν είναι το Δημόσιον. Άρθρ.7.-Η Ε.Α.Β. αποτελεί επιχείρησιν κοινής ωφελείας και δικαιούται να προβαίνη εις την σύναψιν δανείων εις το εσωτερικόν ή το εξωτερικόν, του Δημοσίου δυναμένου δια του Υπουργού των Οικονομικών να παρέχη εγγύησιν ή αντεγγύησιν δια την σύναψιν, ανάληψιν, διακανονισμόν ή εξόφλησιν των εν λόγω δανείων, ως και των πάσης φύσεως πιστώσεων υπέρ της Ε.Α.Β. Άρθρ.8.-1.Επιφυλασσομένων των διατάξεων του άρθρ. 4 του νόμ. 43/1975, υλικά πάσης φύσεως αναγκαία δια την αρχικήν κατασκευήν ή τας μεταγενεστέρας επεκτάσεις, διαρρυθμίσεις και τροποποιήσεις των εργοστασίων και λοιπών εν γένει εγκαταστάσεων της Ε.Α.Β., παραγόμενα ή κυκλοφορούντα εν Ελλάδι, απαλλάσσονται παντός φόρου, τέλους, συμπεριλαμβανομένου του τέλους χαρτοσήμου, εισφοράς ή δικαιώματος υπέρ του Δημοσίου, οργανισμών τοπικής αυτοδιοικήσεως, νομικών προσώπων δημοσίου δικαίου, ως και παντός τρίτου. Δια την απαλλαγήν ταύτην, ούσαν αντικειμενικήν, αρκεί υπεύθυνος δήλωσις της Ε.Α.Β. ότι τα υλικά ταύτα θα χρησιμοποιηθούν δια τον ανωτέρω σκοπόν. 2.Η Ε.Α.Β. δια την ανέγερσιν ή τας μεταγενεστέρας επεκτάσεις και τυχόν διαρρυθμίσεις ή τροποποιήσεις των εργοστασίων και λοιπών εν γένει εγκαταστάσεών της δεν υπόκειται εις την υπό του ν.δ. 3879/1958 «περί συμπληρώσεως των περί σχεδίων πόλεων διατάξεων, καθορισμού της συνθέσεως του Συμβουλίου Οικισμού και παρατάσεως του άρθρ. 3 του νόμ. 2364/1953» προβλεπομένην κράτησιν και απαλλάσσεται του υπό του άρθρ. 23 του από 24.9.1958 Β.Δ/τος «περί κωδικοποιήσεως εις ενιαίον κείμενον νόμου των ισχυουσών διατάξεων περί των προσόδων των δήμων και κοινοτήτων» καθιερουμένου τέλους. 3.Η Ε.Α.Β. απαλλάσσεται των τελών, εισφορών, δικαιωμάτων και λοιπών επιβαρύνσεων δια αδείας εγκαταστάσεως και λειτουργίας μηχανημάτων, ως επίσης και δια τυχόν απαιτουμένας αδείας κατασκευής οδών προσπελάσεως ή εκτελέσεως παρομοίων εργασιών. 4.Αι συμβάσεις εργολαβίας και υπεργολαβίας δια την κατασκευήν και συναρμολόγησιν των εργοστασίων και λοιπών εν γένει εγκαταστάσεων της Ε.Α.Β., ως και τας μεταγενεστέρας επεκτάσεις και διαρρυθμίσεις ή τροποποιήσεις τούτων απαλλάσσονται παντός φόρου, τέλους, συμπεριλαμβανομένου του τέλους χαρτοσήμου, εισφοράς ή δικαιώματος υπέρ του Δημοσίου, οργανισμών τοπικής αυτοδιοικήσεως, νομικών προσώπων δημοσίου δικαίου, ως και παντός τρίτου. Αι αυταί απαλλαγαί, ούσαι αντικειμενικαί, ισχύουν και δια τας απαιτουμένας πάσης φυσεως τεχνικάς μελέτας.         (Αντί της σελ. 74,05) Σελ. 74,05(α) Κρατικό Εργοστάσιο Αεροπλάνων 38.Α.ζ.19   92 Άρθρ.9.-Τα εν τη παρ. 3 του άρθρ. 5 του νόμ. 43/1975 αναφερόμενα αλλοδαπά φυσικά ή νομικά πρόσωπα δεν υπόκεινται εις φορολογίαν εισοδήματος και δια παροχήν υλικών εξοπλισμού, εργαλείων και υπηρεσιών παραγομένων ή πραγματοποιουμένων εκτός Ελλάδος δια τελικήν παράδοσιν εις την Ε.Α.Β. Άρθρ.10.-(Εις το άρθρ. 8 του Νόμ. 43/1975 «περί ιδρύσεως εθνικής βιομηχανίας αεροπορικού υλικού» προστίθεται παρ. 4). Άρθρ.11.-Αι διατάξεις των άρθρ. 4, 5, 6, 7, 8, 9 και 10 του παρόντος Νόμου εφαρμόζονται αναλόγως και επί των ιδρυθεισών ή ιδρυθησομένων κατ’ εφαρμογήν του Νόμ. 43/1975 «περί ιδρύσεως εθνικής βιομηχανίας αεροπορικού υλικού» και του Νόμ. 531/1977 «περί τροποποιήσεως και συμπληρώσεως του Ν.Δ. 58/1968» «περί Υπουργείου Εθνικής Αμύνης κλπ.» βιομηχανιών πολεμικού υλικού πάσης φύσεως. Άρθρ.12.-Η ισχύς των διατάξεων των άρθρ. 1, 2, 3, 4, 8 παρ. 4 εδάφ. β΄ και 9 του παρόντος νόμου άρχεται από της ενάρξεως ισχύος του νόμ. 43/1975, των λοιπών δε από της δημοσιεύσεως του παρόντος δια της Εφημερίδος της Κυβερνήσεως.